ਸਵਾਲ- ਪੰਜਾਬ ਦੇ ਵਿਚ ਹੋਈਆਂ ਰਾਜਨੀਤਕ ਘਟਨਾਵਾਂ ਖਾਸ ਕਰ ਨੌਜਵਾਨਾਂ ਵਿਚਲੇ ਉਭਾਰ ਨੂੰ ਮੁੱਖ ਰੱਖਦਿਆਂ ਇਹਦੇ ਵਿੱਚ ਪੰਜਾਬ ਲਈ ਕੀ ਸੁਨੇਹਾ ਹੈ?
**ਜਵਾਬ –** ਬੀਤੇ ਦਿਨਾਂ ਵਿੱਚ ਵਾਪਰੀਆਂ ਘਟਨਾਵਾਂ ਗੰਭੀਰ ਮਰਜ਼ ਦੇ ਲੱਛਣ ਹਨ । ਪੰਜਾਬ ਦੀ ਸਿਰਮੌਰ ਰਾਜਸੀ ਸੰਸਥਾ(ਵਿਧਾਨ ਸਭਾ) ਕੋਲੋਂ ਪੰਜਾਬ ਦੀ ਤਰੱਕੀ, ਵਿਵਾਦਤ ਮਸਲਿਆਂ ਨੂੰ ਹੱਲ ਕਰਨ, ਪੰਜਾਬੀਆਂ ਦੀ ਆਸ ਉਮੰਗਾਂ ਨੂੰ ਪੂਰਾ ਕਰਨ ਅਤੇ ਹੋਰ ਅੰਦਰੂਨੀ ਮਾਮਲਿਆਂ ਨੂੰ ਨਜਿੱਠਣ ਲਈ ਲੋੜੀਂਦੀ ਖੁਦਮੁਖਤਿਆਰੀ ਦੀ ਅਣਹੋਂਦ ਅਤੇ ਬੌਣੇ ਕਿਰਦਾਰ ਦੇ ਆਗੂਆਂ ਕਾਰਨ ਪੰਜਾਬ ਨਾਲ ਸੰਬੰਧਤ ਮਸਲੇ ਸੁਲਝਣ ਦੀ ਵਜਾਏ ਹੋਰ ਪੇਚੀਦਾ ਹੋ ਗਏ ਹਨ ਜਿਸ ਕਾਰਨ ਪੰਜਾਬ ਦੀਆਂ ਲਗਭਗ ਸਾਰੀਆਂ ਰਵਾਇਤੀ ਪਾਰਟੀਆਂ ਦੀ ਵਿਸ਼ਵਾਸਯੋਗਤਾ ਨੂੰ ਕਾਫ਼ੀ ਢਾਹ ਲੱਗ ਚੁੱਕੀ ਹੈ । ਸਿੱਟੇ ਵਜੋਂ ਪੰਜਾਬ ਵਿੱਚ ਰਾਜਸੀ ਖਲਾਅ ਬਣ ਰਿਹਾ ਹੈ । ਜਿਸ ਕਾਰਨ ਕੋਈ ਸਧਾਰਨ ਘਟਨਾ ਵੀ ਬੜੇ ਘਮਸਾਨ ਦਾ ਕਾਰਨ ਬਣ ਰਹੀ ਹੈ । ਸਮਾਜ ਦੀਆਂ ਵੱਖ-ਵੱਖ ਧਿਰਾਂ ਆਪਣੇ ਵਿੱਤ ਮੁਤਾਬਕ ਜੂਝ ਰਹੀਆਂ ਹਨ।

ਗੁਰੂ ਖਾਲਸਾ ਪੰਥ ਦੀਆਂ ਸੰਸਥਾਵਾਂ ਜਿਨ੍ਹਾ ਦੀ ਭੂਮਿਕਾ ਇਸ ਖਿੱਤੇ ਦੇ ਸੰਕਟਾਂ ਤੇ ਦੁਰਜਨਾਂ ਨੂੰ ਖਤਮ ਕਰਨ ਦੇ ਜੰਗ ਵਿੱਚ ਧੁਰੇ ਵਾਲੇ ਚਾਹੀਦੀ ਹੈ ਉਹ ਵੀ ਆਪਣੀ ਵਿਸ਼ਵਾਸ-ਯੋਗਤਾ ਕਾਫ਼ੀ ਹੱਦ ਤੱਕ ਗਵਾ ਚੁਕੀਆਂ ਹਨ । ਇਸ ਲਈ ਰਾਜਸੀ ਖਲਾਅ ਜ਼ਿਆਦਾ ਗੰਭੀਰ ਰੂਪ ਅਖਤਿਆਰ ਕਰ ਰਿਹਾ ਹੈ।

ਹੁਣ ਸਥਿਤੀ ਸੰਸਥਾਵਾਂ ਤੇ ਜਥੇਬੰਦੀਆਂ ਦੇ ਸੁਧਾਰ ਦੇ ਹਾਲਤ ਤੋਂ ਟੱਪ ਗਈ ਹੈ। ਹੁਣ ਮੌਜੂਦਾ ਜਥੇਬੰਦੀਆਂ ਨੂੰ ਸੋਧ ਕੇ ਪੰਥਕ ਜਥੇਬੰਦੀ ਨੂੰ ਆਪਣੀ ਪੰਥਕ ਰਵਾਇਤ ਅਨੁਸਾਰ ਪੁਨਰਸੁਰਜੀਤ ਕਰਨ ਦੀ ਲੋੜ ਹੈ । ਇਸ ਸਥਿਤੀ ਵਿੱਚ ਨਿਕਲਣ ਲਈ ਨੌਜਵਾਨਾਂ ਨੂੰ ਇਹ ਹੀ ਬੇਨਤੀ ਹੈ ਕਿ ਆਓ ਆਪਾ ਗੁਰਬਾਣੀ, ਗੁਰ ਸੰਗਤਿ ਅਤੇ ਪੰਥਕ ਰਵਾਇਤ ਨਾਲ ਜੁੜੀਏ ।